སང་དང་འཇིག་རྟེན་ཕྱི་མ་གཉིས། །སྔོན་ལ་གང་ཡོང་ཆ་མེད་པས། །སང་གི་ཚིས་ལ་མི་འབད་པར། །ཕྱི་མའི་དོན་ལ་འབད་པར་རིགས། །ཞེས་པ་ལྟར་ཆོས་རྣམ་པར་དག་པ་ཞིག་བསྒྲུབ་དགོས། དེ་ཡང་ནམ་ཞིག་བསྒྲུབ་འདུན་ཡོད་པ་ཙམ་གྱིས་མི་ཆོག ད་ལྟ་ཉིད་དུ་མ་བསྒྲུབས་ན་སང་ཙམ་ཤི་ན་ཅི་ཙུག་ཡོང་བར་འདུག་བསམ་པར་བྱའོ། །དེ་ཡང་ཕྱི་སྣོད་ཀྱི་འཇིག་རྟེན་བསམ་ན་མི་རྟག་པ་དང་། ནང་བཅུད་ཀྱི་སེམས་ཅན་ལ་བསམ་ན་མི་རྟག་པ་དང་། འཆི་རྐྱེན་ངེས་མེད་ལ་བསམ་ན་མི་རྟག་པ་སྒོམ་པ་དང་གསུམ་ལས། དང་པོ། ཕྱི་སྣོད་ཀྱི་འཇིག་རྟེན་ལ་བསམ་ན་མི་རྟག་སྟེ། སྣོད་ཀྱི་འཇིག་རྟེན་མི་རྟག་མེ་ཆུས་འཇིག །གསུངས་པ་བཞིན་རྒྱུ་རྐྱེན་ལ་བརྟེན་ནས་ཆགས་ཤིང་གནས་པ་འདི་ཀུན། རྒྱུ་རྐྱེན་ལ་བརྟེན་ནས་འཇིག་ཅྀང་མཐར་མིང་ཙམ་ཡང་མེད་པར་སྟོང་པའི་ཚུལ་ལ་ལྟོས། དེ་བཞིན་དུས་མི་རྟག་སྟེ་ནམ་ཟླ་དུས་བཞིའི་འགྱུར་ལུགས། ཉིན་མཚན་སྐད་ཅིག་ཐེངས་གཅིག་རེ་ལ་བསམ་ཡང་རྟག་པ་ཨེ་འདུག་བསམ་བློ་ཐོང་ཞེས་ཡང་ཡང་བརྟག་བཅུག་པས། རྟག་འཛིན་གྱི་བློ་དེ་ལྡོག་ནས་བློ་སྣ་ཐུང་བུད་དེ་སོང་ན་ཐེབས་པའི་ཚད་དོ། །གཉིས་པ་ནང་བཅུད་ཀྱི་སེམས་ཅན་སྐྱེ་གནས་བཞི་དང་རྒྱུད་ལྔས་བསྡུས་པའི་སྐྱེ་འགྲོ་ལ་བསམ་ན་མི་རྟག་སྟེ། སྐྱེས་མཐའ་འཆི་བ་ལས་མ་འདས། གྲུབ་པ་ཐོབ་པའི་རིག་འཛིན་དང་། སངས་རྒྱས་རྣམས་ཀྱི་རྡོ་རྗེའི་སྐུ་ཡང་འཇིག་ཚུལ་སྟོན་ན་རང་རེའི་ལུས་རྟེན་སྟོན་ཀའི་གྲོག་སྦུར་ལྟ་བུ་འདི་ལ། རྟག་བརྟན་དང་སྙིང་པོ་ཅི་ཞིག་ཡོད་དེ། ཁ་སང་ཁ་ཉིན་གྱི་གསར་འགྱུར། དེ་རིང་ཉི་མའི་མཐོང་ཐོས། རྣམ་རྟོག་སྐད་ཅིག་གི་འཕོ་འགྱུར། བདེ་སྡུག་ཅི་ལ་བསམ་ཡང་མི་རྟག་པ་དང་འགྱུར་བའི་རང་བཞིན་འདི་ལ་ཡིད་རྟོན་དུ་རུང་བ་ཞིག་འདུག་གམ། ད་ལྟ་བདེ་བ་ཡོད་འཕྲལ་སྡུག་བསྔལ་ལ་འགྱུར་བ། མཐོན་པོ་དམའ་པོར་ལྷུང་བ། དམན་པ་མཐོན་པོར་འགྱུར་བ། ཕྱུག་པོ་དབུལ་པོར་འགྱུར་བ། དབུལ་པོ་ཕྱུག་པོར་འགྲོ་བ། དགྲ་གཉེན་དུ་འགྱུར་བ། གཉེན་དགྲར་འགྱུར་བ་སོགས་འགྱུར་ལྡོག་འདི་ལ་ལྟོས་ཤིག གསུམ་པ་འཆི་རྐྱེན་ངེས་པ་མེད་པས་ཀྱང་མི་རྟག་སྟེ། རང་གིས་ཤེས་པའི་གྲོང་ཡུལ་གཅིག་གམ། ལུང་པ་གཅིག ཁྱིམ་ཚང་གཅིག་ལ་སྔར་མི་དུ་ཙམ་ཤི དེ་དག་ཀྱང་རྒན་གཞོན་བར་མའི་གོ་རིམ་དང་། འཆི་ལུགས་འཆི་རྐྱེན་ངེས་མེད་ཇི་བྱུང་ལ་ལྟོས། དེར་མ་ཚད་ད་ལྟ་ས་སྟེང་གི་མི་ཡོད་ཚད་ལོ་བརྒྱ་ཡི་ཕན་ཆོད་དུ་རེ་ཤས་ལས་མི་ལྷག་པ་སོགས། མདོར་ན་སྐྱེ་བའི་མཐའ་མ་འཆི་བའི་རང་བཞིན་ལས་མ་འདས་ཏེ། འཇིག་རྟེན་ཁམས་འདི་ན་སྔར་ནས་མ་ཤི་གཉུག་མར་གནས་པ་སུ་ཞིག་ཡོད་པ་ཐོས་སམ། ཡང་ན་རང་གིས་མཐོང་ངམ། སོམས་ཤིག དེའང་ནམ་འཆི་ལ་ཆ་མེད་དེ་རླུང་ནང་གི་མར་མེ་དང་འདྲ། དེར་འཆི་དང་འདིར་འཆི་ཞེས་རང་དབང་མེད་དེ་བྱ་སྤུ་རླུང་ཁྱེར་དང་འདྲ། འཆི་བའི་རྐྱེན་ལ་ངེས་པ་མེད་པས་རྒན་གཞོན་གྱི་གོ་རིམ་དང་། ན་ནད་ཡོད་མེད་སོགས་ལ་མི་ལྟོས་པར་བྱིའུའི་ཁྱུ་ལ་ཁྲས་རྒོལ་བ་དང་འདྲ། འཆི་བའི་ཚེ་གང་གིས་ཀྱང་མི་ཕན་པའི་ཚུལ་ལ་སོམས་དང་། དེའང་འཆི་བའི་ཚེ་རྒྱུ་ཟས་ནོར། གཉེན་ཉེ་འབྲེལ། ཐོབ་གོ་ས། གྲོགས་དགའ་མཛའ་ལྟ་ཅི། ཐ་ན་ཟས་ཁམ་གང་། གོས་ལུས་གང་ཡང་ཁྱེར་དབང་མེད་པ་མ་ཟད། གཅེས་པའི་ལུས་ཀྱང་རྨི་ལམ་བཞིན་ཤུལ་དུ་དོར་ཏེ་མར་དཀྱིལ་ནས་སྤུ་བཏོན་པ་བཞིན་གཅིག་པུ་གཅེར་བུ་ལག་སྟོང་དུ་ཕྱི་མའི་ལམ་པོ་ཆེར་སྐྱེས་ཆེན་པོ་འདེགས་པའི་དུས་ཤིག་འོང་ངེས་ལ། དེ་ཡང་ནམ་ཡོང་ཆ་མ་མཆིས་ཏེ་སང་ཞིག་བྱུང་ན་རང་ལ་མི་འཇིགས་པའི་གདེང་ཞིག་ཡོད་དམ། དེ་བས་ད་ལྟ་རང་དབང་ཡོད་དུས་ཆོས་གཤའ་མ་ཞིག་སྒྲུབ་མ་ཐུབ་ཚེ་བདག་ཉིད་ཆོས་མེད་ཤི་བའི་འོག་ཏུ་གཤིན་རྗེའི་ཡུལ་ནས་འགྱོད་དུས་འཕྱིས་དྲགས་ལ། སྐབས་དེར་ངན་སོང་གསུམ་གྱི་སྡུག་བསྔལ་དོས་དྲགས་པ་ལ་བསམ་ན་སུ་ཡིས་བཟོད་པར་ནུས་སྙམ་པའི་སྙིང་དུང་ངེར་བསྒོམ་མོ། །དེས་ན་ད་རེས་དཀོན་མཆོག་གི་ཐུགས་རྗེའི་དཔྱང་ཐག་གིས་ཟིན་ནས་འགྲོ་ཀུན་འཁོར་བའི་རྒྱ་མཚོ་ལས་སྒྲོལ་ཐུབ་པ་ཞིག་བདག་གིས་བྱའོ་སྙམ་པའི་དམ་བཅའ་དང་། དེ་ལྟར་ནུས་པའི་ཆེད་དུ་གསོལ་བ་སྙིང་ནས་འདེབས་སོ། །བླ་མ་དང་གཉིས་སུ་མེད་པའི་ཨོ་རྒྱན་གུ་རུ་རིན་པོ་ཆེ་ཁྱེད་མཁྱེན། དུས་ད་ལྟ་ཉིད་དུ་བྱིན་གྱིས་རློབས་ཤིག་བཀའ་དྲིན་མཚུངས་མེད། རྗེ་བཙུན་དམ་པ་ཁྱེད་ལས་རེ་ལྟོས་གཞན་སུ་ཡང་མི་འདུག་ན། ཁྱེད་ཀྱིས་བདག་འཆི་བ་སྙིང་ནས་དྲན་ཏེ་ཆོས་གཤའ་མ་ཞིག་འགྲུབ་པར་ཐུགས་རྗེས་གཟུང་དུ་གསོལ་སྙམ་ལ་ངག་ཏུའང་བརྗོད་པར་བྱའོ། །བླ་མ་མཁྱེན་ནོ༔ ལན་གསུམ། སྐྱེ་འཆིའི་རང་བཞིན་འཇིག་རྟེན་ཁམས་འདི་ན༔ མ་ཤི་གཉུག་མར་གནས་པ་སུ་ཞིག་ཡོད༔ དེ་བས་བདག་ཉིད་ཆོས་མེད་ཤི་བའི་འོག༔ གཤིན་རྗེའི་ཡུལ་ན་སྡུག་བསྔལ་སུ་ཡིས་བཟོད༔ དཀོན་མཆོག་ཐུགས་རྗེའི་དཔྱང་ཐག་ཟིན་པ་ཞིག༔ གསོལ་བ་འདེབས་སོ་གུ་རུ་རིན་པོ་ཆེ༔ བྱིན་གྱིས་རློབས་ཤིག་བཀའ་དྲིན་མཚུངས་མེད་རྗེ༔ འཆི་བ་སྙིང་ནས་དྲན་པར་ཐུགས་རྗེས་ཟུངས༔ བླ་མ་མཁྱེན་ནོ༔ ལན་གསུམ༔ གསུམ་པ་ལས་རྒྱུ་འབྲས་བསམ་པ་ལ་སྤྱི་དང་བྱེ་བྲག་གཉིས། དང་པོ་ནི། ཐུན་གྱི་སྔོན་འགྲོ་སྔ་མ་ལྟར་བྱ། དེ་ནས་ཀྱེ་རིགས་ཀྱི་བུའམ་རིགས་ཀྱི་བུ་མོ་རྣམས་གསན་འཚལ། དེ་ལྟར་ཤི་བ་གཅིག་པུས་མི་ཆོག ད་དུང་ལས་ཀྱི་དབང་གིས་སྐྱེ་བ་ལེན་དགོས། གང་དུ་སྐྱེ་བ་བླང་ཚུན་ཆད་འགྲོ་བ་རིགས་དྲུག་གི་གནས་རིས་གང་རུང་ལས་མ་འདས་ཏེ། རིན་ཆེན་ཕྲེང་བ་ལས། ལམ་གསུམ་ཐོག་མཐའ་དབུས་མེད་པ། །འཁོར་བའི་དཀྱིལ་འཁོར་འགལ་མེ་བཞིན། །དཀྱིལ་འཁོར་ལྟ་བུ་ཕན་ཚུན་གྱིས། །རྒྱུ་རྐྱེན་འདི་ནི་འཁོར་བར་འགྱུར། །ཞེས་གསུངས་པ་བཞིན་གང་དུ་སྐྱེས་ཀྱང་སྡུག་བསྔལ་གྱི་རང་བཞིན་ཡིན་ལ། དེ་ཡི་རྒྱུ་ནི་ལས་ཉོན་མི་དགེ་བ་སྟེ། སྐྱེ་བའི་ཞིང་ལ་དཀར་ནག་གི་ས་བོན་བཏབ་པས་བསླུ་བ་མེད་པར་འབྲས་བུ་སྨིན་པ་བཞིན། ཀུན་རྫོབ་རྒྱུ་དགེ་སྡིག་གཉིས་ལས། འབྲས་བུ་བདེ་སྡུག་གི་ཆོས་མི་བསླུ་བ་སྨིན་པར་འགྱུར་ཏེ། སྣོད་བཅུད་ཀྱི་བདེ་སྡུག་ཇི་སྙེད་པ་དེ་ཐམས་ཅད་རྒྱུ་མེད་པ་ལས་བྱུང་བ་མིན་ལ། རྒྱུ་མ་ཡིན་པ་ལས་བྱུང་བ་ཡང་མིན། འོ་ན་གང་ཡིན་ཞེ་ན། ཐོག་མེད་ནས་བསགས་པའི་དཀར་ནག་ལས་ཀྱི་འབྲས་བུ་ཁོ་ན་ཡིན་པ་མ་ཟད། རྒྱུ་ཀུན་འབྱུང་ཉོན་མོངས་ལ་བརྟེན་ནས་ལས་བསགས་པ་ཉིད། རྐྱེན་སྲེད་ལེན་གྱིས་གསོས་བཏབ་པ་ལ་བརྟེན་ནས་འབྲས་བུ་སྲིད་པར་འདུ་བྱེད་པ་སྟེ། དེའང་འཕེན་བྱེད་ཀྱི་ལས་མཐུན་པར་བསགས་པས་སྣང་གྱུར་ཐུན་མོང་བ་མི་ཡི་འགྲོ་བ་ལྟ་བུར་སྐྱེས་ཀྱང་། མྱོང་གྱུར་ཐུན་མིན་རྫོགས་བྱེད་རྟེན་སོ་སོར་བདེ་སྡུག་མ་ངེས་པར་བྱུང་བ། དཔེར་ན་ཕ་མ་གཅིག་གི་བུ་རྒྱུད་ལའང་ནད་ཡོད་མེད། གཟུགས་མཛེས་མིན། བློ་རྣོ་རྟུལ། ཚེ་རིང་ཐུང་། བསོད་ནམས་ཆེ་ཆུང་སོགས་བདེ་སྡུག་མི་འདྲ་བ་དང་། འགའ་ཞིག་དགེ་བ་ལ་སྤྲོ། འགའ་ཞིག་མི་དགེ་བར་མོས། འགའ་ཞིག་སྙིང་རྗེ་ཆེ་ལ་གཤིས་བཟང་། འགའ་ཞིག་ཁོང་ཁྲོ་ཆེ་ཞིང་སྤྱོད་པ་སྡུག་པ་སོགས་བསམ་སྤྱོད་མི་འདྲ་བ་སྣ་ཚོགས་ཀུན་གྱིས་མཐོང་ཆོས་སུ་གྱུར་པ་འདི་སྔོན་ལས་ཀྱི་འབྲས་བུ་ཉིད་ལས་གཞན་མ་ཡིན་ལ། དེས་ན། སྔ་མ་ཅི་བྱས་ད་ལྟའི་ལུས་ལ་ལྟོས། །ཕྱི་མ་གར་སྐྱེ་ད་ལྟའི་ལུས་ལས་ཤེས། །ཞེས་པ་ལྟར། ཚེ་འདིར་ན་ཚ་སྡུག་བསྔལ། རྐྱེན་བར་ཆད། དགྲ་གྱོད་ཁ་མཆུ། གྱོང་བུབ་ཁ་སོགས་གང་བྱུང་སྔོན་གྱི་སྡིག་འབྲས་ལས་ངན་གྱི་མཚོན་ཆ་རང་ལ་འཁོར་བ་ཡིན་པས་ཡི་ཆད་དང་། འཁང་ར་མི་བྱེད་པར་ལས་འབྲས་ལ་ཡིད་ཆེས་དང་། དད་པ་བརྟན་པོས་སྔར་རང་གིས་གཞན་ལ་དེ་ལྟར་བྱས་པའི་འབྲས་བུ་རང་ལ་འཁོར་བ་ཡིན་སྙམ་པའི་ལེ་ལན་རང་ལ་བདའ། ཕྱི་མའི་བུ་ལོན་མ་གྱུར་པར་ང་རེ་དགའ་སྙམ་དུ་སྒོམ། ཟག་བཅས་ལ་གཉེན་པོ་སྟོབས་བསྐྱེད་དེ་འཇུག་ལྡོག་མ་ནོར་བར་བྱའོ། །དེ་ནས་རྒྱུ་འབྲས་བྱེ་བྲག་ཏུ་བཤད་པ་ལ། རྒྱུ་བཤད་པ་དང་འབྲས་བུ་བཤད་པའོ། །དང་པོ་ལའང་ལུས་ངག་ཡིད་གསུམ་གྱི་ལས་ལམ་བཅུ་ཞེས་ལུས་ཀྱི་ལས་སྲོག་གཅོད་པ། མ་བྱིན་ལེན་པ། ལོག་གཡེམ་སྟེ་གསུམ། ངག་གི་རྫུན། ཕྲ་མ། ཚིག་རྩུབ། ངག་འཆལ་ཏེ་བཞི། ཡིད་ཀྱི་བརྣབ་སེམས། གནོད་སེམས། ལོག་ལྟ་སྟེ་གསུམ་བཅས་དེ་དག་རྒྱུ་འདོད་ཁམས་ཀྱི་སྡུག་བསྔལ་མྱོང་བྱེད་ཟག་བཅས་ཀྱི་མི་དགེ་བ་བཅུ་ཞེས་བྱ་ལ། དེ་ལས་ལྡོག་པ་བཅུ་པོ་སེམས་བསྐྱེད་དང་ཐབས་ཤེས་ཁྱད་པར་ཅན་གྱིས་རྩིས་མ་ཟིན་པ་ནི། བདེ་བ་མྱོང་བྱེད་བསོད་ནམས་ཆ་མཐུན་ཟག་བཅས་ཀྱི་དགེ་བ་བཅུ་དང་། ཁམས་གོང་མ་བསམ་གཟུགས་གཉིས་འཐོབ་བྱེད་ཀྱི་དགེ་བ་ཏིང་འཛིན་དང་འབྲེལ་བའི་མི་གཡོ་བའི་ལས་ཏེ་ཟག་བཅས་གསུམ་མོ། །ཐར་པ་ཆ་མཐུན་གྱི་དགེ་བ་ནི་གོང་བཞིན་སྣང་བཅས་བསོད་ནམས་ཀྱི་ཚོགས་དགེ་བ་བཅུ་དང་ཕ་རོལ་དུ་ཕྱིན་པ་ལྔ་ལ་སོགས་པ་ཀུན་རྫོབ་པ་རྣམས་ཡིན་ལ། སྣང་མེད་ཡེ་ཤེས་ཀྱི་ཚོགས་ནི་ཤེས་རབ་དང་། སྟོང་ཉིད་ཀྱིས་རྩིས་ཟིན་པ་སྟེ། ཀླུས། དགེ་བ་འདི་ཡི་སྐྱེ་བོ་ཀུན། །བསོད་ནམས་ཡེ་ཤེས་ཚོགས་རྫོགས་ཤིང་། །བསོད་ནམས་ཡེ་ཤེས་ལས་བྱུང་བའི། །དམ་པ་སྐུ་གཉིས་ཐོབ་པར་ཤོག །ཅེས་གསུངས་པ་བཞིན། བསོད་ནམས་དང་ཡེ་ཤེས་ཟུང་དུ་འབྲེལ་བའོ། །དེ་ལྟར་རྒྱུ་སྔོན་དུ་སོང་ན་འབྲས་བུ་མི་འདོད་ཀྱང་མི་མྱོང་བའི་ཐབས་མེད་དོ། །གཉིས་པ་འབྲས་བུ་བཤད་པ་ནི། དེ་ཡང་རྒྱུ་མི་དགེ་བ་དང་དགེ་བ་བཅུ་སོགས་རེ་རེར་ཡང་འབྲས་བུ་བཞི་བཞི་འབྱུང་བར་གསུངས་པས། སྲོག་གཅོད་པ་ལྟ་བུ་ལ་ཀུན་སློང་དུག་གསུམ་དང་ལྕི་ཡང་གི་ཁྱད་པར་ལས་རྣམ་སྨིན་གྱི་འབྲས་བུ་ངན་སོང་གསུམ་དུ་འཕེན་པའོ། །རྒྱུ་མཐུན་གྱི་འབྲས་བུ་ལ། བྱེད་པ་དང་མྱོང་བ་གཉིས་ལས། བྱེད་པ་རྒྱུ་མཐུན་ནི། རྟེན་གཞན་རྙེད་ཀྱང་གསོད་པ་ལ་དགའ། མྱོང་བ་རྒྱུ་མཐུན་རྟེན་དེར་ཚེ་ཐུང་བའོ། །དབང་གི་འབྲས་བུ་ཡུལ་འཚེ་བ་ཅན་དུ་སྐྱེའོ། །བདག་པོའི་འབྲས་བུ་སླར་འཕེལ་བར་འགྱུར་བ་ཉིད་དོ། །དེ་ལྟར་དགེ་སྡིག་གི་ལས་གཞན་ལ་ཡང་འགྲེ་ཤེས་པར་བྱའོ། །དེའང་རྒྱུ་དུས་སུ་གདམ་ཀ་ཡོད་ཀྱི་འབྲས་དུས་སུ་དེ་ལྟར་མ་ཡིན་ཏེ་མྱོང་སྟོབས་ཀྱིས་ཟད་པའམ། གཉེན་པོའི་སྟོབས་ཀྱིས་བཅོམ་ནས་ཟད་པར་འགྱུར་བ་ཁོ་ན་ལས་དུས་མིན་དུ་ལས་འབྲས་བར་མ་དོར་ཆུད་ཟ་བ་ནི་མེད་དེ། མདོ་ལས། ངས་ནི་ཁྱོད་ལ་ཐར་པའི་ཐབས་བསྟན་གྱི། །ཐར་པ་རང་ལ་རག་ལས་ཤེས་པར་གྱིས། །ཞེས་གསུངས་པ་བཞིན་དུས་མིན་རྒྱལ་བས་ཀྱང་ནི་བཅོས་སུ་མེད་དེ། རང་ལ་རག་ལས་ན་རང་གིས་རང་ཉིད་བསླུ་བ་ཞིག་ག་ལ་རིགས་པར་འགྱུར་ཏེ། དེས་ན་བསླུ་མེད་རྒྱུ་འབྲས་ཀྱི་གནད་ལ་ཡིད་ཆེས་དང་། སྤང་བླང་གི་ཚུལ་ལ་འཇུག་ལྡོག་མ་ནོར་བའི་མཁས་པ་ཞིག་བདག་གིས་བྱའོ་སྙམ་པའི་དམ་བཅའ་དང་། དེ་ལྟར་ནུས་པའི་ཆེད་དུ་གསོལ་བ་སྙིང་ནས་འདེབས་སོ། །བླ་མ་དང་གཉིས་སུ་མེད་པ་ཨོ་རྒྱན་གུ་རུ་རིན་པོ་ཆེ། དུས་ད་ལྟ་ཉིད་དུ་བྱིན་གྱིས་རློབས་ཤིག་བཀའ་དྲིན་མཚུངས་མེད། རྗེ་བཙུན་དམ་པ་ཁྱེད་ལས་རེ་ལྟོས་གཞན་དུ་མི་འདུག་ན། བླང་དོར་ཚུལ་བཞིན་ནུས་པར་ཐུགས་རྗེས་བཟུང་དུ་གསོལ་སྙམ་ལ་ངག་ཏུའང་། བླ་མ་མཁྱེན་ནོ༔ ལན་གསུམ་བརྗོད་པར་བྱའོ། །བསླུ་བ་མེད་པ་ཀུན་རྫོབ་རྒྱུ་འབྲས་ཆོས༔ ཐོག་མེད་ནས་བསགས་དཀར་ནག་ལས་ཀྱི་འབྲས༔ དུས་མིན་རྒྱལ་བས་ཀྱང་ནི་བཅོས་སུ་མེད༔ རང་གིས་རང་ཉིད་བསླུ་བ་ག་ལ་འགྱུར༔ བསླུ་མེད་རྒྱུ་འབྲས་སྤང་བླང་མཁས་པ་ཞིག༔ གསོལ་བ་འདེབས་སོ་གུ་རུ་རིན་པོ་ཆེ༔ བྱིན་གྱིས་རློབས་ཤིག་བཀའ་དྲིན་མཚུངས་མེད་རྗེ༔ བླང་དོར་ཚུལ་བཞིན་ནུས་པར་ཐུགས་རྗེས་ཟུངས༔ བཞི་པ་འཁོར་བའི་སྡུག་བསྔལ་ལ་བསམ་པ་ནི། ཐུན་གྱི་སྔོན་འགྲོ་སྔ་མ་ལྟར་བྱ། དེ་ནས། ཀྱཻ། རིགས་ཀྱི་བུའམ་རིགས་ཀྱི་བུ་མོ་རྣམས་གསན་འཚལ། དེ་ལྟར་རང་རེ་རྣམས་ལས་ཀྱི་དབང་གིས་ཐོག་མ་མེད་པ་ནས་སྐྱེ་ཤི་གྲངས་མེད་དུཿཁ་བརྒྱུད་ནས་ད་བར་འཁྱམས་པ་ཡིན་ལ། ད་དུང་ལས་ཀྱི་དབང་གིས་སྐྱེ་བ་ལེན་དགོས། གང་དུ་སྐྱེ་བ་བླང་ཚུན་ཆད་འཁོར་བའི་རང་བཞིན་འགྲོ་བ་རིགས་དྲུག་གི་གནས་རིས་མཐོ་དམན་གང་རུང་དང་། དེ་དག་སོ་སོའི་སྡུག་བསྔལ་ལས་མ་འདས་ཏེ། འགྲོ་ལྔ་དག་ལ་བདེ་བ་མེད། །མི་གཙང་ཁང་པར་དྲི་ཞིམ་མེད། །ཅེས་གསུངས་པ་བཞིན་གང་དུ་སྐྱེས་ཀྱང་སྡུག་བསྔལ་གྱི་རང་བཞིན། སྡུག་བསྔལ་གྱི་ཡོ་ལང་འབའ་ཞིག་སྟེ། དཔེར་ན། ཟོ་ཆུན་གྱི་འཁྱུད་མོ་བཞིན་སྡུག་བསྔལ་གསུམ་ལ་མཐའ་དང་མུ་མེད་པར་ཁོར་མོ་ཡུག་ཏུ་སྤྱོད་པའི་ཚུལ་ལ་བསམ་ན་བཟོད་ཐུབ་པར་འདུག་གམ། དཔེར་ན་ད་ལྟའི་ལུས་ལ་མེ་སྟག་ཅིག་ཕོག་པའམ། ཁབ་རྩེ་ཞིག་ཟུག་པ་ལ་ཡང་མི་བཟོད་པར་ཨ་ཚ་ཚ་ཞེས་བརྗོད་ན། ལོ་གྲངས་འབུམ་ཕྲག་དུ་མར་མེས་བསྲེགས། ཁྲོ་ཆུས་འཚོད། མཚོན་ཆས་བཏུབ། སོག་ལེས་གཤགས་ན་ཅི་ཙུག་ཡོང་བར་འདུག་གམ། དེ་བཞིན་དུ་དགུན་དུས་སྐར་ཆ་གཅིག་གི་གྲང་ངར་ཡང་མི་ཐེག་ན། ལོ་གྲངས་སྟོང་ཕྲག་དུ་མར་འཁྱག་རོམ་དུ་ཚུད་དེ་ལུས་ཆུ་བུར་རྡོལ་བ་དང་། བཅུ་ཚལ་དུ་གས་པ་ནས་བརྒྱ་སྟོང་གྲངས་མེད་དུ་གས་པའི་བར་ལ་བསམ་ཞིང་སྡུག་བསྔལ་རང་ཐོག་ཏུ་བླང་། དེ་ལྟ་བུའི་སྡུག་བསྔལ་མྱོང་བཞིན་པའི་སེམས་ཅན་ལ་བསམ་ཞིང་དེ་རྣམས་བདག་གི་ཕ་མ་ཡིན། ཕ་མ་སེམས་ཅན་དེ་རྣམས་སྡུག་བསྔལ་དེ་དང་བྲལ་ན་ཅི་མ་རུང་སྙམ་པའི་སྙིང་རྗེ་དུང་ངེར་སྒོམས། དེ་བཞིན་དགོང་ཟས་གཅིག་གམ། སྨྱུང་གནས་ལན་གཅིག་སྲུང་བ་ལ་ཡང་འདི་འདྲའི་ལྟོགས་སྐོམ་ཟེར་ཞིང་དམུས་ཐག་ཆད་པ་གདའ་སྟེ། ལོ་གྲངས་སྟོང་ཕྲག་དུ་མར་ཆུའི་མིང་ཙམ་ཡང་མི་ཐོས་པའི་ཡི་དྭགས་སུ་སྐྱེས་ནས་བཀྲེས་སྐོམ་ཉམས་སུ་མྱོང་ན་ཅི་ལྟར་བྱེད། ཡང་དུད་འགྲོ་བདག་ཏུ་མ་བཟུང་བ་རྣམས་གཅིག་གིས་གཅིག་ཟ་བ་དང་། བདག་ཏུ་བཟུང་བ་རྣམས་བཀོལ་སྤྱོད་བླུན་རྨོངས་སོགས་སྡུག་བསྔལ་ཇི་ཙམ་འདུག གོང་བཞིན་བརྟག་བཅུག མདོར་ན་ངན་སོང་གསུམ་གྱི་སྡུག་བསྔལ་ནི་སྡུག་བསྔལ་གྱི་སྡུག་བསྔལ་ཞེས་བར་མེད་ལ་དོས་དྲགས་པ་བརྗོད་ལས་འདས་པ་ཡིན་ཡང་བདེ་འགྲོ་ནི་དེ་ལྟར་མ་ཡིན་ནོ་སྙམ་ན། མཐོ་རིས་གསུམ་པོ་ངན་སོང་གསུམ་ལ་ལྟོས་ན་ཅུང་ཟད་བདེ་བར་སྣང་ཡང་། འགྱུར་བའི་སྡུག་བསྔལ་གྱི་ཆོས་ཅན་ཏེ། ལྷ་མ་ཡིན་རྣམས་འཐབ་པ་དང་རྩོད་པ། འདོད་ལྷ་རྣམས་འཕོ་ལྟུང་དང་ཁམས་གོང་མ་གཉིས་པོ་སོ་སོར་འཕེན་བྱེད་ཀྱི་ལས་རྫོགས་ནས་འོག་མར་ལྟུང་བ་སོགས་ཁྱབ་པ་འདུ་བྱེད་ཀྱི་སྡུག་བསྔལ་གཙོ་ཆེའོ། །མི་ལ་རྩ་བའི་སྡུག་བསྔལ་སྐྱེ་རྒ་ན་འཆི་བཞི་དང་། ཡན་ལག་གི་སྡུག་བསྔལ་བསམ་ལས་འདས་པ་ཀུན་གྱིས་མཐོང་སྣང་དུ་གྲུབ་པ་འདི་བཞིན། འགྲོ་བ་རིགས་དྲུག་པོ་སོ་སོར་སོམས་ལ། མཐར་དེ་དག་གི་སྡུག་བསྔལ་རང་ཐོག་ཏུ་བླང་། དེ་ལྟ་བུའི་སྡུག་བསྔལ་མྱོང་བཞིན་པའི་སེམས་ཅན་གཅིག་གམ། ཡང་ན་སེམས་ཅན་བསད་ཁ་མ་ལྟ་བུར་གཅིག་དམིགས་ཡུལ་དུ་བྱས་ནས། དེ་གཞན་ཞིག་ཡིན་པར་མི་བསམས་ནས་བདག་གི་མ